Tisztelt Pályázó,

Ezúton tájékoztatjuk, hogy az Erasmus+ 2020. május 7-i pályázati határidőre benyújtott ifjúsági pályázatok értékelése lezárult.

A Tempus Közalapítvány kuratóriumának döntése értelmében a támogathatósági küszöböt elérő pályázatokat benyújtó szervezeteknek a támogathatósághoz **nyilatkozni** szükséges arról, hogy **megfelelnek a külföldről támogatott szervezetek átláthatóságáról szóló 2017. évi LXXVI. törvényben foglaltaknak**.

Mivel az Önök pályázata elérte a támogathatósági küszöböt, ezért kérjük, hogy a Tempus Közalapítvány kuratóriumának döntésének megfelelően töltsék ki és küldjék vissza elektronikusan a mellékelt nyilatkozatot **legkésőbb 2020.augusztus 28. 12:00 óráig**.

Felhívjuk figyelmüket, hogy pályázatuk támogathatóságának feltétele a hiánytalanul kitöltött nyilatkozatnak a fenti határidőig történő beérkezése.

Együttműködésüket ezúton is köszönjük.

Üdvözlettel,

Tisztelt Hölgyem/Uram!

A kért nyilatkozatot nem áll módomban kitölteni. Alapítványunk az elfogadása óta vitatja a hivatkozott 2017. évi LXXVI. törvény jogszerűségét és alkotmányosságát, így több szervezettel közösen beadvánnyal éltünk az Alkotmánybíróság és az Emberi Jogok Európai Bírósága felé. Egyúttal polgári engedetlenség okából nem tettünk eleget az említett törvény szerinti regisztrációs kötelezettségnek.

Az Európai Unió Bírósága 2020. június 18-án kelt,C-78/18 számú döntésében kimondta:

*"Magyarország azáltal, hogy elfogadta a külföldről támogatott szervezetek átláthatóságáról szóló 2017. évi LXXVI. törvény azon rendelkezéseit, amelyek nyilvántartásba vételi, bejelentési és közzétételi kötelezettségeket írnak elő a bizonyos összeghatárt meghaladó mértékű külföldi támogatásban közvetlenül vagy közvetve részesülő civil szervezetek egyes kategóriái tekintetében, és szankciókat helyeznek kilátásba az e kötelezettségeknek eleget nem tévő szervezetekkel szemben, a civil szervezeteknek nyújtott külföldi adományok vonatkozásában hátrányosan megkülönböztető és indokolatlan korlátozásokat vezetett be, és ezzel megsértette az EUMSZ 63. cikk, valamint az Európai Unió Alapjogi Chartája 7., 8. és 12. cikke alapján fennálló kötelezettségeit."*

Ez az ítélet, a 2017. évi LXXVI. törvény megváltoztatására kötelezi a Magyar Országgyűlést. Így egy olyan törvényre hivatkozva állít elénk a Tempus Közalapítvány kuratóriuma nyilatkozattételi kötelezettséget, amely sérti az uniós jogot és ezért meg kell változtatni. Egyúttal a magyar bíróságok nem alkalmazhatják az EU jogával ellentétes törvényt, ennek oka az uniós
jog elsőbbségének követelménye. Ennélfogva a kérdéses törvény Magyarországon jogi értelemben nem érvényesíthető kötelezettségeket ír elő. Ráadásul jelen helyzet egy olyan forrás esetében alakult ki, ami az Európai Unióból származik.

Eljárás rendileg is rendkívül furcsának tartjuk, hogy hiánypótlásként hivatkoznak utólag egy olyan dokumentumra, amely a pályázat beadásakor sehol nem szerepelt, mint kötelező melléklet.

Ezek fényében kérem Önöket, hogy tekintsenek el a nyilatkozattól, megtartva támogató döntésüket.

üdvözlettel

Nyirati András

elnök

Az emberség erejével Alapítvány

Tisztelt Nyirati András!

Köszönjük a visszajelzést, az abban megfogalmazottakkal kapcsolatosan konzultáltunk, és az alábbi tájékoztatást tudjuk adni:

A Tempus Közalapítvány kuratóriuma a 2020. augusztus 24-i ülésén úgy határozott, hogy csak azon szervezetek kaphatnak támogatást, amelyek jogszerűen működnek, a hazai jogszabályokat betartják. A döntésben rögzítésre került, hogy a 2017. évi LXXVI. törvény kapcsán a pályázó szervezeteknek nyilatkozni kell és, amelyik szervezet nem teljesíti az abban foglaltakat, azzal nem köthető támogatási szerződés.

Álláspontunk szerint a 2017. évi LXXVI. törvény jelenleg – az Európai Unió Bíróságának döntésétől függetlenül - hatályban van, így az annak történő megfelelésről nyilatkozat bekérhető.

A nyilatkozattétel valóban nem volt követelmény a pályázat benyújtásakor, hiszen arról a kuratórium a fent említett ülésen rendelkezett. Mindazonáltal arra szeretnénk rámutatni, hogy ez nem nevezhető rendhagyó eljárásnak, hiszen több olyan dokumentum is van, ami a támogatási szerződés megkötésnek feltétele és nem szerepel a pályázatokhoz csatolandó kötelező dokumentumok listájában. Ilyen például a NAV igazolás a pályázó köztartozás mentességéről is.

A kuratórium döntésének értelmében egyébként a következő pályázatbenyújtási körtől a tárgyban szereplő nyilatkozat - a közpénzek átláthatóságáról szóló nyilatkozathoz hasonlóan - kötelező melléklete lesz a pályázatoknak alapítványok és egyesületek esetében.

Kérjük tájékoztatásunk szíves tudomásul vételét, a plusz ügyintézésből fakadó esetleges kellemetlenségekért pedig elnézésüket kérjük.

Üdvözlettel,